钦定古今图书集成/明伦汇编/官常典/第769卷 > 罗伦
## 钦定古今图书集成/明伦汇编/官常典/第769卷 > 罗伦

按先进遗风罗文毅公伦，性慷慨乐善，不疑人欺。自
少励志圣贤之学，尝曰：“举业非能坏人，人自坏之耳。”
郡守嘉其学行而怜其贫，命邑令周之，谢弗受。成化
丙戌，廷对几万言，指切时弊，拳拳以“格君务学”为说。
中称引程正叔亲贤士大夫之时多，亲宦官宫妾之
时少，语执政，欲节其下句，不从。赐及第，授官修撰。后
会大学士李贤遭丧去，朝廷留之，公诣其第，告以不
可。逾数日，历陈起复非是，援宋富弼及刘珙故事，疏
奏忤旨落职，提举泉州市舶。明年，商文毅相，召复原
官，寻改南京。闻白沙陈先生绪论，慕之，以疾辞归。时
与来往，居金牛山，山有洞，名曰“太元”，结茅以居，取给
于陇亩，往来共樵牧。受徒讲学，以注经为业，若无意
于世者。尝欲仿古置义田赡族，或助之堂食钱，弗受。
一日访友，值严寒，衣单缕冻不可忍。入其书室，拥衾
而坐。友人知，解衣衣之。行遇乞人僵于途，辄解以覆
之去。客晨至，留饭，妻语其子曰：“瓶粟罄矣。”之邻舍予
之。比举火，日已近午，亦旷然不以为意。大率义之所
在，毅然必为人之毁誉欣戚，事之成败利钝，己之死
生祸福，皆所不顾云。